**Likumprojekta „Grozījumi Krimināllikumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Eiropas Parlamenta un Padomes 2014.gada 15.maija Direktīva 2014/62/ES par *euro* un citu valūtu krimināltiesisko aizsardzību pret viltošanu un ar ko aizstāj Padomes Pamatlēmumu 2000/383/TI (turpmāk – Direktīva 2014/62/ES), kuru ir pienākums transponēt līdz **2016.gada 23.maijam**.  Eiropas Parlamenta un Padomes 2014.gada 16.aprīļa Direktīva 2014/57/ES par kriminālsodiem par tirgus ļaunprātīgu izmantošanu (tirgus ļaunprātīgas izmantošanas direktīva) (turpmāk – Direktīva 2014/57/ES), kuru ir pienākums transponēt līdz **2016.gada 3.jūlijam**. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. 2014.gada 21.maijā stājās spēkā Direktīva 2014/62/ES, kas ir izstrādāta ar mērķi visas Eiropas Savienības interesēs vērsties pret un sodīt par jebkādu darbību, kas viltošanas rezultātā var apdraudēt *euro* autentiskumu. Ar Direktīvu 2014/62/ES tiek paredzēti minimālie noteikumi par noziedzīgu nodarījumu un sodu definēšanu saistībā ar *euro* un citu valūtu viltošanu. Ar to arī tiek ieviesti vienoti noteikumi, lai stiprinātu cīņu pret minētajiem nodarījumiem un uzlabotu to izmeklēšanu un nodrošinātu labāku sadarbību cīņā pret viltošanu.   Izvērtējot Krimināllikuma (turpmāk arī – KL) atbilstību Direktīvas 2014/62/ES normām, ir secināts, ka nepieciešamas šādas izmaiņas KL:  1) Direktīvas 2014/62/ES 3.panta 1.punkta a) apakšpunkts nosaka, ka dalībvalstis veic vajadzīgos pasākumus, lai nodrošinātu, ka turpmāk jebkāda naudas nelikumīga izgatavošana vai tās izskata izmainīšana, neatkarīgi no izmantotajiem līdzekļiem ir sodāma kā noziedzīgs nodarījums, ja tās izdarītas ar nodomu.  Par šādām darbībām Latvijā kriminālatbildība paredzēta **KL 192.panta pirmajā daļā**. Šis pants kopumā atbilst direktīvas prasībām, tomēr tajā paredzētās darbības, kas saistītas ar viltotas naudas izgatavošanu, ir aprobežotas ar nolūku – nolūkā to izplatīt, kas neatbilst Direktīvas 2014/62/ES 3.panta 1.punkta a.apakšpunktā paredzētajam.  Ievērojot minēto, likumprojekts paredz izdarīt grozījumus KL 192.panta pirmās daļas dispozīcijā, nosakot kriminālatbildību par viltotas naudas izgatavošanu neatkarīgi no nolūka.  Atzīmējams, ka ar KL 192.panta pirmās daļas dispozīcijā ietverto jēdzienu "*izgatavošana*" jāsaprot ne tikai pilnīgi jauna apgrozībā esošai naudaszīmei (monētai) līdzīga nozieguma priekšmeta izveidošana jebkādiem līdzekļiem, bet arī apgrozībā esošas naudaszīmes (monētas) falsificēšana, tajā skaitā naudaszīmes (monētas) rekvizītu pārveidošana, piemēram, paaugstinot tās nominālu. Atbilstoši Direktīvas 2014/62/ES 3.panta 1.punkta a) apakšpunktā noteiktajam tā būtu izskata izmainīšana.  2) Direktīvas 2014/62/ES 5.panta 3.punkts nosaka, ka dalībvalstis veic nepieciešamos pasākumus, lai nodrošinātu, ka par 3.panta 1.punkta a) apakšpunktā (*viltotas naudas izgatavošana*) un 3.panta 3.punktā minētajiem nodarījumiem saistībā ar 3.panta 1.punkta a) apakšpunktā minētajām darbībām maksimālais sods ir brīvības atņemšana uz vismaz astoņiem gadiem.  Ievērojot to, ka KL 192.panta pirmajā daļā paredzēta brīvības atņemšana tikai līdz pieciem gadiem, likumprojekts paredz jaunā redakcijā izteikt KL 192.panta otro daļu, kurā noteikta kriminālatbildība par viltotas naudas izgatavošanu vai par šāda viltojuma izplatīšanu ievērojamā apmērā, attiecīgi par šādām darbībām paredzot maksimālo brīvības atņemšanas sodu līdz astoņiem gadiem. Savukārt pašreiz spēkā esošajā KL 192.panta otrajā daļā paredzētas darbības tiek noteiktas jaunā KL 192.panta trešajā daļā.  KL 192.panta otrā daļa, nosakot tajā ievērojama apmēra kritēriju un brīvības atņemšanu līdz astoņiem gadiem par viltotas naudas izgatavošanu, atbildīs Direktīvas 2014/62/ES 16.apvērumā minētajam, ka šajā direktīvā paredzētā maksimālā brīvības atņemšanas termiņa par tajā paredzētajiem nodarījumiem minimālais līmenis būtu jāattiecina vismaz uz vissmagākajiem minēto nodarījumu veidiem. Savukārt KL 192.panta pirmajā daļā par viltotas naudas izgatavošanu bez noteikta apmēra tiek joprojām saglabāta brīvības atņemšana līdz pieciem gadiem.  Tādējādi ar likumprojektu KL 192.pantā paredzētās sankcijas tiek gradētas atbilstoši viltotas naudas apmēriem, t.i., 1) par panta pirmajā daļa paredzētajām darbībām bez apmēra brīvības atņemšanas sods tiek paredzēts līdz pieciem gadiem; 2) savukārt par panta otrajā daļā paredzētajām darbībām, kas izdarītas ievērojamā apmērā, brīvības atņemšanas sods tiek paredzēts līdz astoņiem gadiem; 3) visbeidzot par panta otrajā daļā paredzētajām darbībām, kas izdarītas lielā apmērā, brīvības atņemšanas sods tiek paredzēts līdz pat desmit gadiem.  3) Direktīvas 2014/62/ES 3.panta 1.punkta d) apakšpunkts nosaka, ka dalībvalstis veic vajadzīgos pasākumus, lai nodrošinātu, ka turpmāk šādu līdzekļu (instrumenti, priekšmeti, datoru programmas un dati un jebkādi citi līdzekļi, kas īpaši pielāgoti naudas viltošanai vai pārveidošanai, vai aizsardzības elementi, piemēram, hologrammas, ūdenszīmes vai citas naudas sastāvdaļas, kuru mērķis ir aizsargāt to pret viltošanu) nelikumīga izveide, saņemšana, iegūšana vai turēšana īpašumā ir sodāmas kā noziedzīgs nodarījums, ja tās izdarītas ar nodomu.  Par šādām darbībām Latvijā kriminālatbildība daļēji ir paredzēta **193.1 pantā**. Vienlaikus šis pants tikai atsevišķos elementos atbilst Direktīvas 2014/62/ES 3.panta 1.punkta d) apakšpunktā paredzētajam nodarījuma sastāvam. Tas neaptver aizsardzības (pretviltošanas) elementus, kā arī jebkādus citu līdzekļus, kas pielāgoti naudas viltošanai.  Bez tam KL 193.1panta otrajā daļā sniegta atsauce uz KL 193.pantu „*Nelikumīgas darbības ar finanšu instrumentiem un maksāšanas līdzekļiem*” nevis KL 192.pantu „*Viltotas naudas un valsts finanšu instrumentu izgatavošana, izplatīšana, pārvadāšana, pārsūtīšana, iegādāšanās un glabāšana*”, līdz ar to KL 193.1panta otrajā daļā minētās darbības nav saistāmas ar naudas viltošanu.  Lai arī saskaņā ar Kredītiestāžu likumu maksāšanas līdzeklis arī ir skaidra nauda, ir izveidojusies tiesu prakse, ka KL 193.pantā un 193.1pantā paredzētais noziedzīga nodarījuma objekts - maksāšanas līdzeklis sevī neietver skaidru naudu**.**  Augstākās tiesas plēnuma 2001.gada 14.decembra lēmuma Nr.3 „Likuma piemērošana krimināllietās par svešas mantas nolaupīšanu” 1.3.punktā dots skaidrojums: „*Mantas nolaupīšanas priekšmets KL 18.nodaļas izpratnē nav vērstpapīri, maksāšanas līdzekļi (izņemot naudu), vai dokumenti, kas piešķir tiesības vai atbrīvo no pienākumiem un par kuru nolaupīšanu kriminālatbildība paredzēta citos KL pantos (KL 193., 274.p.)*”.  Papildus atzīmējams, ka Direktīvas 2014/62/ES 3.panta 1.punkta d) apakšpunktā paredzētās darbības netiek aprobežots ar nolūku – veikt naudas viltošanu. Šādu rīku un priekšmetu esamība pati par sevi rada kriminālatbildību. Savukārt KL 193.1panta otrajā daļā sniegta atsauce uz nolūku - šā likuma 193.pantā paredzēto noziegumu izdarīšanai.  Ievērojot minēto, likumprojekts paredz papildināt KL ar jaunu 192.1pantu, kurā paredzēta kriminālatbildība par iekārtas, programmatūras, datu, aizsardzības (pretviltošanas) elementu vai jebkādu citu līdzekļu, kas pielāgoti Latvijas Republikā apgrozībā esošu vai apgrozībai paredzētu naudas zīmju, monētu, valsts finanšu instrumentu vai ārvalstu valūtas viltošanai, izgatavošanu, iegādāšanos, glabāšanu vai izplatīšanu.  Ar likumprojektu par šādu noziedzīgu nodarījumu 192.1panta sankcijā tiek paredzēts sods – brīvības atņemšana uz laiku līdz trim gadiem vai īslaicīga brīvības atņemšana, vai piespiedu darbs, vai naudas sods, kas atbilst Direktīvas 2014/62/ES 5.panta 1. un 2.punktā paredzētajam.  \_\_\_\_\_\_\_   1. 2014.gada 22.jūnijā stājās spēkā Direktīva 2014/57/ES, kas ir izstrādāta ar mērķi, lai finanšu tirgus būtu vienots un efektīvs un tiktu stiprināta ieguldītāju uzticēšanās. Tirgus ļaunprātīga izmantošana kaitē finanšu tirgu integritātei un vājina sabiedrības uzticību vērtspapīriem, atvasinātajiem finanšu instrumentiem un etalonindeksiem. Šī direktīva nosaka minimālos noteikumus kriminālsodiem par iekšējās informācijas izmantošanu tirdzniecībā, iekšējās informācijas nelikumīgu izpaušanu un tirgus manipulāciju, lai nodrošinātu finanšu tirgu integritāti Eiropas Savienībā un uzlabotu ieguldītāju aizsardzību un uzticēšanos šiem tirgiem.   Direktīvas 2014/57/ES 23.apsvērumā norādīts, ka šīs direktīvas darbības joma ir noteikta tā, lai papildinātu un efektīvi īstenotu 2014.gada 16.aprīļa Eiropas Parlamenta un Padomes Regulu (ES) Nr.596/2014 par tirgus ļaunprātīgu izmantošanu (tirgus ļaunprātīgas izmantošanas regula) un ar ko atceļ Eiropas Parlamenta un Padomes Direktīvu 2003/6/EK un Komisijas Direktīvas 2003/124/EK, 2003/125/EK un 2004/72/EK (turpmāk - Regula Nr.596/2014). Lai gan saskaņā ar šo direktīvu noziedzīgiem nodarījumiem vajadzētu būt sodāmiem, ja tie izdarīti ar nodomu un vismaz nopietnos gadījumos, sodu noteikšanai par Regulas (ES) Nr.596/2014 pārkāpumiem nav nepieciešams pierādīt nodomu vai kvalificēt šos pārkāpumus kā nopietnus.  Izvērtējot KL atbilstību Direktīvas 2014/57/ES normām, ir secināts, ka nepieciešamas šādas izmaiņas KL:  1) Direktīvas 2014/57/ES 3.panta 1.punktā noteikts, ka dalībvalstis veic vajadzīgos pasākumus, lai nodrošinātu to, ka iekšējās informācijas izmantošanu tirdzniecībā, ieteikšanu citai personai vai citas personas pamudināšanu iesaistīties iekšējās informācijas izmantošanā tirdzniecībā, kā minēts 2. līdz 8.punktā, uzskata par noziedzīgu nodarījumu vismaz nopietnos gadījumos un ja tā izdarīta ar nodomu.  Tāpat Direktīvas 2014/57/ES 5.panta 1.punktā noteikts, ka dalībvalstis veic vajadzīgos pasākumus, lai nodrošinātu to, ka tirgus manipulāciju, kā minēts 2.punktā, uzskata par noziedzīgu nodarījumu vismaz nopietnos gadījumos un ja tā izdarīta ar nodomu.  KL 193.panta pirmās un ceturtās daļas dispozīcija daļēji aptver Direktīvas 2014/57/ES 3.panta 1.punktā un 5.panta 1.punktā paredzētās darbības. Tāpat jānorāda, ka KL 193.pantā otrajā un trešajā daļā paredzētie noziedzīgie nodarījumi, kas saistīti ar finanšu instrumentu un maksāšanas līdzekļa, piemēram, kredītkartes, nolaupīšanu, iznīcināšanu, bojāšanu, viltošanu vai nelikumīgu izmantošanu, nekādā veidā nav saistāmi ar iekšējās informācijas nelikumīgu izmantošanu un manipulācijām finanšu tirgos. Ievērojot minēto, likumprojekts paredz no KL 193.panta izdalīt visas tās darbības, kas saistītas ariekšējās informācijas nelikumīgu izmantošanu un manipulācijām finanšu tirgos, veidojot jaunu KL 193.2pantu, vienkopus nosakot kriminālatbildību par nelikumīgām darbībām finanšu tirgos.  KL 193.panta pirmā un ceturtā daļa pašreiz neaptver darbības, kas saistītas ar - ieteikšanu citai personai vai citas personas pamudināšanu iesaistīties iekšējās informācijas izmantošanā tirdzniecībā. Ar KL 193.2pantu šādas darbības turpmāk tiks aptvertas.  Direktīvas 2014/57/ES 3.panta 1.punkts un 5.panta 1.punkts nosaka, ka tajā minētās darbības uzskata par noziedzīgu nodarījumu vismaz nopietnos gadījumos. Pašreiz KL 193.panta pirmajā daļā paredzēta kvalificējošā pazīme – būtisks kaitējums, savukārt ceturtajā daļā - liels apmērs un organizēta grupa. Tas nozīmē, ka kvalificējošās pazīmes atbilst Direktīvas 2014/57/ES prasībām – paredzēt kriminālatbildību vismaz nopietnos gadījumos.  Vienlaikus Tieslietu ministrijā izveidotajā pastāvīgajā Krimināllikuma darba grupā, izvērtējot KL 193.panta pirmās un ceturtā daļas atbilstību Direktīvas 2014/57/ES prasībām, Finanšu un kapitāla tirgus komisijas (turpmāk – Komisija) pārstāvji vērsa uzmanību uz to, ka būtisku kaitējumu par šādiem nodarījumiem ir grūti konstatēt, jo nepastāv viennozīmīgu kritēriju tā noteikšanai.  Komisija norādīja, ka noziedzīgu darbību rezultātā finanšu tirgos mantiskais zaudējums faktiski var rasties citiem ieguldītājiem vai emitentam. Ja Komisijas rīcībā nav citu ieguldītāju iesniegumu, ka konkrēta tirgus manipulācijas vai iekšējās informācijas izmantošanas gadījumā ieguldītājam ir radušies konkrēti zaudējumi, tad Komisija nevar aprēķināt mantisko zaudējumu. Savukārt vairumā gadījumā par faktu, ka, iespējams, kādas personas rīcība norāda uz iespējamu tirgus manipulāciju vai iekšējās informācijas izmantošanu, citi ieguldītāji var nemaz nezināt, jo tiem nav pieejama tāda apjoma informācija par darījumiem ar vērtspapīriem, kāda tā ir pieejama tirgus uzraugam. Komisija kā uzraudzības iestāde tirgus manipulācijas vai iekšējās informācijas izmantošanas gadījumā nav cietušais, un tādējādi pašai Komisijai mantiskais zaudējums nerodas. Lai novērtētu ar likumu aizsargāto interešu un tiesību apdraudējumu, ir jābūt konkrētiem kritērijiem, kas noteikti likuma "Par Krimināllikuma spēkā stāšanās laiku un kārtību".  Vienlaikus tika secināts, ka kvalificējoša pazīme – būtisks kaitējums un ievērojams apmērs nebūtu atbilstošs šāda veida nodarījumiem, jo finanšu tirgos darījumi tiek noslēgti par ļoti lielām naudas summām, un tikai nopietnākajos gadījumos, kad tiek nodarīts mantisks zaudējums lielā apmērā, par prettiesiskajām darbībām finanšu tirgos ir samērīgi piemērot kriminālatbildību. Gadījumos, kad nebūs konstatējamas smagas sekas, šādi nodarījumi finanšu tirgos būs sodāmi administratīvi saskaņā ar Regulu Nr.596/2014, kuras 30.pantā paredzēti naudas sodi fiziskām personām līdz pat 5 milj. *euro*, bet juridiskām personām līdz pat 15 milj. *euro*.  Ievērojot minēto, KL 193.2panta pirmajā daļā nosakāma kriminālatbildība par iekšējās informācijas nelikumīgu izmantošanu finanšu tirgos, ieteikšanu citai personai vai citas personas pamudināšanu iesaistīties iekšējās informācijas izmantošanā finanšu tirgos, kā arī par manipulācijām finanšu tirgos, ja ar to radītas smagas sekas. Savukārt ar grozījumiem likumā „Par Krimināllikuma spēkā stāšanās un piemērošanas kārtību” ir paredzēts ietvert konkrētu skaidrojumu smagām sekām finanšu tirgos, t.i., ja iegūtā peļņa, novērstie zaudējumi, iesniegto rīkojumu kopējais apmērs, izmantoto finanšu instrumentu vai tūlītēju preču darījuma līgumu vērtība, vai izmantoto līdzekļu kopējā summa pārsniedz piecdesmit tai laikā Latvijas Republikā noteikto minimālo mēnešalgu kopsummu.  Direktīvas 2014/57/ES 7.panta 2.punkts nosaka, ka dalībvalstis veic nepieciešamos pasākumus, lai nodrošinātu, ka par 3. (*Iekšējās informācijas izmantošana tirdzniecībā, ieteikšana citai personai vai citas personas pamudināšana iesaistīties iekšējās informācijas izmantošanā tirdzniecībā*) un 5. (*Tirgus manipulācija*) pantā minētajiem nodarījumiem maksimālais sods ir brīvības atņemšana uz vismaz **četriem** gadiem.  Ievērojot minēto, KL 193.2panta pirmās daļas sankcijā tiek paredzēta brīvības atņemšana līdz **četriem** gadiem.  2) Direktīvas 2014/57/ES 4.panta 1.punkts nosaka, ka dalībvalstis veic vajadzīgos pasākumus, lai nodrošinātu to, ka iekšējās informācijas nelikumīgu izpaušanu, kā minēts 2. līdz 5.punktā, uzskata par noziedzīgu nodarījumu vismaz nopietnos gadījumos un ja tas izdarīts ar nodomu.  KL 200.panta otrās un trešās daļas dispozīcija kopumā aptver Direktīvas 2014/57/ES 4.panta 1.punktā paredzētās darbības. Vienlaikus Direktīvas 2014/57/ES 4.panta 2.punktā norādīts, ka šo direktīvu piemēro arī rīcībai vai darījumiem, tostarp piedāvājumiem, saistībā ar emisijas kvotu vai citu uz tām balstītu izsolēs pārdotu produktu, tostarp, ja izsolēs pārdotie produkti nav finanšu instrumenti, pārdošanu izsolē izsoles platformā, kam piešķirta atļauja kā regulētam tirgum, atbilstīgi Komisijas Regulai (ES) Nr.1031/2010 (2), kas attiecīgi nav finanšu instrumenti, bet tiek apgrozīti finanšu tirgū.  Ievērojot minēto, ar likumprojektu KL 200.panta nosaukumā un otrās daļas dispozīcijā termins „finanšu instrumentu tirgus” tiek aizstāts ar terminu „finanšu tirgus”. Tāpat jaunajā KL 193.2pantā tiek lietots termins „finanšu tirgus”.  Direktīvas 2014/57/ES 7.panta 3.punkts nosaka, ka dalībvalstis veic nepieciešamos pasākumus, lai nodrošinātu, ka par 4. (*Iekšējās informācijas nelikumīga izpaušana*) pantā minēto nodarījumu maksimālais sods ir brīvības atņemšana uz vismaz **diviem** gadiem.  Ievērojot minēto, ar likumprojektu KL 200.panta otrās daļas sankcijā tiek paredzēta brīvības atņemšana līdz **diviem** gadiem.  Likumprojektā ietverta informatīvā atsauce uz Direktīvu 2014/62/ES un 2014/57/ES.  Ievērojot to, ka Direktīvu 2014/57/ES ir pienākums transponēt līdz 2016.gada 3.jūlijam, savukārt Direktīvu 2014/62/ES līdz 2016.gada 23.maijam, likumprojektam noteikts spēkā stāšanās datums 2016.gada 23.maijs, kas atbilst ātrāk ieviešamajam termiņam. |
| 3. | Projekta izstrādē iesaistītās institūcijas | Likumprojekts izskatīts un atbalstīts Tieslietu ministrijā izveidotajā pastāvīgajā Krimināllikuma darba grupā, kur piedalās pārstāvji no Iekšlietu ministrijas, Augstākās tiesas, Ģenerālprokuratūras, Valsts policijas, Rīgas apgabaltiesas, Latvijas Universitātes, Sabiedriskās politikas centra „PROVIDUS”, Saeimas Juridiskā biroja, Korupcijas novēršanas un apkarošanas biroja, Valsts probācijas dienesta un Latvijas Zvērinātu advokātu padomes, kā arī pārstāvji no Finanšu ministrijas, Finanšu un kapitāla tirgus komisijas. |
| 4. | Cita informācija | Kopā ar šo likumprojektu tiek virzīts likumprojekts „Grozījumi likumā „Par Krimināllikuma spēkā stāšanās un piemērošanas kārtību””, kurā tiks atrunātas smagu seku pazīmes finanšu tirgos.  Direktīvas 2014/57/ES 3.panta 2. – 8.punktā, 4.panta 2. – 5.punktā un 4.panta 2.punktā atrunātās darbības tiks ieviestas ar grozījumiem Finanšu instrumentu tirgus likuma (turpmāk – FITL) VI.nodaļā, kuru virzību nodrošinās Finanšu ministrija. |
|  | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | KL 192., 192.1, 193.2 un 200.pantā paredzēto noziedzīgo nodarījumu izdarītāji un šajos nodarījumos cietušās personas.  Viltotai naudai ir ievērojama negatīva ietekme uz sabiedrību. Tā kaitē pilsoņiem un uzņēmumiem, jo radītie zaudējumi netiek atlīdzināti pat tad, ja viltojumi saņemti labticīgi. Tas var likt patērētājiem šaubīties par skaidras naudas pietiekamu aizsardzību un radīt nedrošību, ka tie var saņemt viltotas banknotes un monētas. Tāpēc ir ļoti svarīgi nodrošināt, lai pilsoņi, uzņēmumi un finanšu iestādes uzticētos banknošu un monētu autentiskumam.  Svarīgi, ka atbilstība noteikumiem par tirgus ļaunprātīgu izmantošanu tiek nostiprināta ar kriminālsodu pieejamību, rādot spēcīgāku sabiedrības nosodījuma formu salīdzinājumā ar administratīviem sodiem. Vismaz nopietnu tirgus ļaunprātīgas izmantošanas veidu atzīšana par noziedzīgiem nodarījumiem nosaka skaidras robežas tādiem rīcības veidiem, kas tiek uzskatīti par īpaši nepieņemamiem, un parāda sabiedrībai un iespējamiem pārkāpējiem kompetento iestāžu visnotaļ nopietno attieksmi pret šādu rīcību. |
| 2. | Tiesiskā regulējuma ietekme uz tautsaimniecību un administratīvo slogu | *Euro* ir vienotā valūta, ko lieto Eiropas Savienības (turpmāk – Savienība) dalībvalstīs, kuras ir eirozonas dalībnieces, tādēļ *euro* ir kļuvis par svarīgu faktoru Savienības ekonomikā un par tās pilsoņu ikdienas dzīves sastāvdaļu. Tomēr kopš *euro* ieviešanas 2002.gadā šo valūtu pastāvīgi ir apdraudējušas naudas viltošanā iesaistītas organizētās noziedzības grupas, un *euro* viltošana ir radījusi finansiālus zaudējumus Savienībai vismaz EUR 500 miljonu apmērā. Arī Latvijas interesēs ir vērsties pret un sodīt par jebkādu darbību, kas viltošanas rezultātā var apdraudēt *euro* autentiskumu.  Tāpēc ir būtiski nodrošināt, lai efektīvi un iedarbīgi krimināltiesiski pasākumi aizsargātu *euro* un citas valūtas, kuru apgrozība visās Savienības dalībvalstīs ir likumīgi atļauta.  Tāpat, lai finanšu tirgus būtu vienots un efektīvs un tiktu stiprināta ieguldītāju uzticēšanās, ir vajadzīga tirgus integritāte. Ekonomiskā izaugsme un labklājība nebūs iespējama, ja vērtspapīru tirgu darbība nebūs vienmērīga un sabiedrība neuzticēsies šiem tirgiem. Tirgus ļaunprātīga izmantošana kaitē finanšu tirgu integritātei un vājina sabiedrības uzticību vērtspapīriem, atvasinātajiem finanšu instrumentiem un etalonindeksiem. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |
|  | | |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |
|  |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Direktīva 2014/62/ES. Dalībvalstīm ir pienākums šo direktīvu transponēt līdz **2016.gada 23.maijam**.  Direktīva 2014/57/ES. Dalībvalstīm ir pienākums šo direktīvu transponēt līdz **2016.gada 3.jūlijam**. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |  |  |  |
| --- | --- | --- | --- |
| **1.tabula Tiesību akta projekta atbilstība ES tiesību aktiem** | | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2014/62/ES 3.panta 1.punkta a) apakšpunkts | Ar likumprojekta 1.  pantā izteikto KL 192. panta pirmās daļas dispozīciju | Atbilst | Stingrākas prasības neparedz |
| Direktīvas 2014/62/ES 5.panta 3.punkts | Ar likumprojekta 1.  pantā izteiktās KL 192. panta pirmās, otrās un trešās daļas sankciju | Atbilst | Stingrākas prasības neparedz |
| Direktīvas 2014/62/ES 3.panta 1.punkta d) apakšpunkts | Ar likumprojekta 2.  pantā izteikto KL 192.1 panta dispozīciju | Atbilst | Stingrākas prasības neparedz |
| Direktīvas 2014/62/ES 5.panta 1. un 2.punkts | Ar likumprojekta 2.  pantā izteikto KL 192.1 panta sankciju | Atbilst | Stingrākas prasības neparedz |
| Direktīvas 2014/57/ES 3.panta 1.punkts | Ar likumprojekta 4.  pantā izteikto KL 193.2 panta dispozīciju | Atbilst | Stingrākas prasības neparedz |
| Direktīvas 2014/57/ES 5.panta 1.punkts | Ar likumprojekta 4.  pantā izteikto KL 193.2 panta dispozīciju | Atbilst | Stingrākas prasības neparedz |
| Direktīvas 2014/57/ES 4.panta 1.punkts | Ar likumprojekta 5.  pantā grozīto KL 200.panta dispozīciju | Atbilst | Stingrākas prasības neparedz |
| Direktīvas 2014/57/ES 7.panta 2.punkts | Ar likumprojekta 4.  pantā izteikto KL 193.2 panta pirmās daļas sankciju | Atbilst | Stingrākas prasības neparedz |
| Direktīvas 2014/57/ES 7.panta 3.punkts | Ar likumprojekta 5.  pantā grozīto KL 200.panta otrās daļas sankciju | Atbilst | Stingrākas prasības neparedz |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Direktīvas 2014/62/ES 5.panta 5.punkts nosaka, ka attiecībā uz 3.panta 1.punkta b) apakšpunktā minētajiem nodarījumiem dalībvalstis var paredzēt iedarbīgus, samērīgus un atturošus kriminālsodus, kas nav šā panta 4. punktā minētie sodi, tostarp naudas sodu un brīvības atņemšanu, ja viltota nauda ir saņemta nezinot, ka tā ir viltota, bet nodota tālāk zinot, ka tā ir viltota.  Ievērojot to, ka KL 192.panta pirmajā daļā šāds izņēmums - par to, ka viltota nauda ir saņemta nezinot, ka tā ir viltota, bet nodota tālāk, zinot, ka tā ir viltota – jau pašreiz netiek izdalīts, nav nepieciešams to ietvert KL 192.panta pirmajā daļā. Bez tam saskaņā ar KL 192.panta pirmo daļu jau pašreiz ir iespēja piemērot brīvības atņemšanai alternatīvus sodus – piespiedu darbu un naudas sodu. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Citas Direktīvā 2014/62/ES noteiktās saistības Latvija izpilda ar šādām normām:  2.pants – KL 70.1pants;  4.pants – KL 15., 19. un 20.pants;  6.pants – KL 12., 20 un 70.1pants;  7.pants – KL 70.2pants;  8.pants – KL 2., 3. un 4.pants;  9.pants – Kriminālprocesa likuma 210.pants;  10.pants – Valsts policijas Kriminālistikas pārvalde saskaņā ar Ministru kabineta 2004.gada 10.februāra un 2004.gada 17.februāra sēdēs nolemto veic *euro* naudas zīmju ekspertīzes, kā arī pilda Nacionālā analīžu centra un Nacionālā monētu analīžu centra funkcijas. Atbilstoši pastāvošajai praksei naudas zīmes (monētas), kas ar eksperta atzinumu atzītas par viltotām, tiek uzglabātas Valsts policijas Kriminālistikas pārvaldē līdz galīgā nolēmuma kriminālprocesā stāšanās likumīgā spēkā. Ar procesa virzītāja piekrišanu viltojumu paraugi saskaņā ar 2001.gada 28.jūnija Padomes Regulu (EK) Nr.1338/2001, ar kuru paredz pasākumus, kas vajadzīgi euro aizsardzībai pret viltošanu, tiek nodoti Eiropas Centrālajai bankai jaunu viltojuma klašu izveidei vai pārbaudes iekārtu testēšanas komplektu izveidei.  Saskaņā ar 2001.gada 28.jūnija Padomes Regulas (EK) Nr.1338/2001 2.panta b) apakšpunktu "kompetentās valstu iestādes" ir iestādes, ko izraudzījušās dalībvalstis:  - viltotu banknošu un monētu identificēšanai,  - ar viltotām banknotēm saistīto tehnisko un statistikas datu vākšanai un analizēšanai, jo īpaši valstu centrālās bankas vai citas pilnvarotas iestādes,  - ar viltotām monētām saistīto tehnisko un statistikas datu vākšanai un analizēšanai, jo īpaši valstu monētu kaltuves, valstu centrālās bankas vai citas pilnvarotas iestādes,  - ar eiro viltošanu saistīto datu vākšanai un to iesniegšanai analīzei, jo īpaši valstu centrālie biroji, kas minēti Ženēvas konvencijas 12.pantā.  11.pants – Sodu reģistra likums, Ministru kabineta 2010.gada 14.septembra noteikumi Nr.850 „Kriminālprocesa informācijas sistēmas noteikumi” un Ministru kabineta 2007.gada 28.augusta noteikumi Nr.582 „Noteikumi par tiesu informatīvās sistēmas uzturēšanas un izmantošanas kārtību un minimālo iekļaujamās informācijas apjomu”.  \_\_\_\_\_\_\_  Citas Direktīvā 2014/57/ES noteiktās saistības Latvija izpilda ar šādām normām:  2.pants – FITL 1.pants, Komerclikuma 240., 241., 242. un 243.pants;  3.panta 2. – 8.punkts – tiks ieviests ar grozījumiem FITL VI.nodaļā;  4.panta 2. – 5.punkts – tiks ieviests ar grozījumiem FITL VI.nodaļā;  4.panta 2.punkts – tiks ieviests ar grozījumiem FITL VI.nodaļā;  6.pants – KL 15., 19. un 20.pants;  8.pants – KL 12., 20 un 70.1pants;  9.pants – KL 70.2pants;  10.pants – KL 2., 3. un 4.pants;  11.pants – Tiesnešu apmācību atbilstoši direktīvas mērķiem veiks Latvijas Tiesnešu mācību centrs (turpmāk - LTMC), attiecīgi iekļaujot apmācības programmā tēmu par noziedzīgiem nodarījumiem finanšu tirgos. LTMC ir nodibinājums, kas vienīgais Latvijā nodrošina tiesnešu un tiesu darbinieku tālākizglītību un to dara ar mērķi stiprināt tiesisku valsti un veicināt vienotu tiesību izpratni Eiropas Savienības kopējā tiesību telpā. LTMC galvenais uzdevums ir nodrošināt kvalitatīvu tiesu sistēmas darbinieku tālākizglītības un profesionālas pilnveides pasākumus (seminārus, pieredzes apmaiņas braucienus, u.tml.), īpašu vērību veltot tēmām un uzlabojumiem, kas paaugstina tiesu spriedumu kvalitāti un sagatavo profesionāļus kvalitatīvam darbam Eiropas Savienības tiesību sistēmā. Mācību programma tiesnešiem un tiesu darbiniekiem 2015.gadam ir izstrādāta un mācību programmā ir iekļauta visaptveroša lekcija par regulu un direktīvu piemērošanas aspektiem (skatot caur konkrētu lietu prizmu, piemēriem).  Iekšlietu ministrijā 2015.gada. 17.jūnijā notika Valsts policijas Ekonomisko noziegumu apkarošanas pārvaldes un Finanšu un kapitāla tirgus komisijas pārstāvju tikšanās, kuras laikā abas puses vienojās turpmāk ciešāk sadarboties noziedzīgu nodarījumu, kas saistīti ar nelikumīgām manipulācijām finanšu instrumentu tirgos, atklāšanā. Sadarbība notiks gan kriminālprocesā, iesaistot Finanšu un kapitāla tirgus komisijas speciālistu vai pieaicināto ekspertu statusā, gan arī apmācību organizēšanā. Plānots, ka 2015.augustā tiks panākta vienošanās par savstarpējo apmācību semināru tematu noteikšanu un 2015.septembrī notiks savstarpējais apmācību seminārs, kura galvenais temats būs nelikumīgas manipulācijas finanšu instrumentu tirgos, to identificēšana un pierādīšanas problēmjautājumi. | | |
| **2.tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | |
| Projekts šo jomu neskar. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts skar ļoti specifisku jomu, tādēļ īpaša sabiedrības informēšana saistībā ar projekta izstrādi netika veikta un to nav plānots veikt arī vēlāk. |
| 2. | Sabiedrības līdzdalība projekta izstrādē | Projekts skar ļoti specifisku jomu, tādēļ tā izstrādē piedalījās attiecīgās jomas speciālisti un sabiedrības līdzdalība netika veicināta. Vienlaikus likumprojekts ir izskatīts un saskaņots Tieslietu ministrijas izveidotajā pastāvīgajā Krimināllikuma darba grupā, kurā citu starp piedalās arī Sabiedriskās politikas centra „PROVIDUS” un Latvijas Universitātes pārstāvji. |
| 3. | Sabiedrības līdzdalības rezultāti | Projekts ar pastāvīgo Krimināllikuma darba grupu ir saskaņots. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| Projekts šo jomu neskar. |

Iesniedzējs:

tieslietu ministrs Dzintars Rasnačs

11.09.2015. 13:21

3782

U.Zemzars

67036943, [Uldis.Zemzars@tm.gov.lv](mailto:Uldis.Zemzars@tm.gov.lv)